Sør-Amerika

Sør-Amerika er et kontinent som for det meste ligger på den sørlige halvkule. Det strekker seg fra grensen til Panama og de sørligste øyene i Karibia i nordvest og nesten helt til Antarktis i sør. Sør-Amerika grenser til Stillehavet i vest og Atlanterhavet i øst. Latin-Amerika er et begrep som beskriver landområder som tidligere var kolonier til europeiske land hvor romanske språk ble benyttet. Begrepet brukes ofte parallelt med Sør-Amerika.
Det finnes i alt 12 selvstendige stater i Sør-Amerika. 
Som en del av Amerika, er Sør-Amerika oppkalt etter Amerigo Vespucci som var den første europeeren til å antyde at Amerika ikke var Øst-India, men en ny verden ukjent for europeerne.
Sør-Amerika har et areal på 17 840 000 km², eller nesten 3,5 % av verdens overflate. Sør-Amerika strekker seg fra Mellom-Amerika i nord og nesten til Antarktis i sør. Befolkningstallet er anslått til å være på mer enn 371 millioner  (2005). Sør-Amerika er arealmessig det fjerde største kontinentet på jorda, etter Asia, Afrika og Nord-Amerika. Befolkningsmessig ligger det på en femteplass etter Asia, Afrika, Europa og Nord-Amerika.

Historie

De første menneskene kom sannsynligvis til Sør-Amerika fra Russland over Beringstredet, ned gjennom Nord-Amerika, de var indianere. Mest kjent er nok inkaene. 
Etter Columbus' ferd til Amerika i 1492 har europeerne strømmet til kontinentet i håp om rikdom, makt eller lykke. Alle land i Sør-Amerika har vært underlagt et europeisk land. Venezuela var det første landet som ble sett av europeerne i 1499.
Størstedelen av landene har vært kolonisert av Spania, mens Portugal overtok Brasil. Guyana og Surinam ble overtatt av Holland. Dette har hatt stor betydning for landene mange år fremover. De opprinnelige indianske språkene er mange steder utryddet. På 1800-tallet oppnådde de fleste av landene uavhengighet (unntakene var Surinam (1975) og Guyana (1975)). De påfølgende årene har generelt vært problematiske med borgerkrig, diktaturer og fattigdom.

Geografi

Sør-Amerika har et blandet landskap med store elver, regnskog, ørken og høye fjell. Klassifiseringen av Sør-Amerika som kontinent debatteres, da visse deler av verden ser Amerika som en stor verdensdel, og Nord-, Mellom- og Sør-Amerika som subkontinenter. I andre deler av verden klassifiseres Nord- og Sør-Amerika som kontinenter mens Amerika ses som et superkontinent. Å klassifisere Sør-Amerika som subkontinent, kontinent eller del av et superkontinent er helt basert på regionale preferanser.
Geologisk sett festet Sør-Amerika seg til Nord-Amerika relativt nylig, med Panamanesets formasjon for omtrent tre millioner år siden. Andes, som er en geologisk sett ung og seismologisk urolig fjellkjede, løper langs med kontinentens vestre kant. Høydene når helt opp til 6959 meter ved Aconcagua i Argentina og ned til 105 meter under jordens overflate. Den 6570 km lange Amazonaselva løper gjennom Amazonasjungelen, verdens største regnskog og det området i verden med størst artsrikdom. Elvebekken dekker et enormt område på 8 millioner km². Atacamaørkenen i Chile er det tørreste sted på kloden.
Større naturresurser inkluderer bauxitt, kobber, jernmalm, tinn og petroleum.
Brasil er Sør-Amerikas største land, både med hensyn til areal og folketall. Det er over tre ganger større i utstrekning enn det nest største, Argentina.